**Prof. JUDr. Jozef KRÁLIK, CSc., MBA.**

**oponent pre vymenúvacie konanie za vysokoškolského profesora**

**Vec: POSUDOK OPONENTA**

**pre vymenúvacie konanie za vysokoškolského profesora v odbore 3.4.10 Obchodné a finančné právo**

**Uchádzač: Doc. JUDr. Soňa KUBINCOVÁ, PhD.**

**Pracovisko** **uchádzača:** **Univerzita** **Mateja** **Bela,** **Právnická** **fakulta,** **Banská** **Bystrica**

 Na základe Žiadosti o vypracovanie oponentského posudku zo dňa 17. decembra 2018 (č. záznamu: 15318/2018, č. spisu: 448 – 2018 – PrF – VV, RIG) a tým súčasne i môjho vymenovania za oponenta pre vymenúvacie konanie za vysokoškolského profesora dekanom Právnickej fakulty UMB v Banskej Bystrici pánom doc. Dr. Iur. JUDr. Ing. Michalom Turošíkom, PhD., predsedom Vedeckej rady Právnickej fakulty Univerzity Mateja Bela (ďalej len UMB) v Banskej Bystrici predkladám tento posudok oponenta:

 Uchádzačka doc. JUDr. Soňa Kubincová, PhD. dlhodobo pôsobí vo vysokoškolskom akademickom prostredí s profiláciou na finančné právo resp. daňové právo, jej vedecká, odborná resp. výskumná činnosť a pedagogické pôsobenie mi je známe a dlhšie obdobie s ňou osobne spolupracujem v pedagogickom a vedecko – výskumnom prostredí.

1. **Profesijný životopis uchádzačky**

 Z mne známeho profesijného životopisu uchádzačky vyplýva, že vysokoškolské štúdium v odbore právo ukončila v roku 1982 na Právnickej fakulte Univerzity Komenského v Bratislave. V roku 1988 jej bol priznaný titul „doktor práv“ (JUDr.), v roku 2005 ukončila doktorandské štúdium vo vednom odbore Obchodné právo na Právnickej fakulte UMB a bola jej priznaná vedecko-akademická hodnosť philosophiae doktor (PhD.). V roku 2011 jej bol udelený vedecko-pedagogický titul docent (doc.) v študijnom odbore 3.4.10. Obchodné a finančné právo na Univerzite Pavla Jozefa Šafárika v Košiciach. Z prehľadu zamestnaní vyplýva, že pôsobila vo funkcii právnika resp. bola vedúcou personálneho, mzdového a právneho oddelenia v štátnom podniku Domáce potreby Banská Bystrica (v rokoch 1989-1993) a tiež vedúcou odboru práva a auditu v Banke Slovakia, a. s. (v rokoch 1995-1988). Od roku 1998 pôsobí na akademickej pôde, najskôr na Fakulte financií UMB, od roku 1999 až doteraz na Právnickej fakulte UMB v Banskej Bystrici. Vyučovala viaceré odborné predmety, ktoré súvisia s jej profiláciou na finančné právo resp. daňové právo. Išlo napríklad o odborný študijný predmet Právne aspekty komerčného bankovníctva, tiež Finančné právo I., Finančné právo II., Daňové právo, Bankové právo, Základy financií, Aktuálne otázky finančného práva, Kliniku daňového práva, Obchodovanie na finančných trhoch, Právo európskych štrukturálnych a investičných fondov. Jej publikačná činnosť bola ťažiskovo upriamená do oblasti riešenia problematiky, ktorej sa venovala odborne aj pedagogicky. Prepojenie pedagogickej a vedeckej činnosti s odbornou praxou si uchádzačka udržiava dosiaľ, keďže stále pôsobí tiež aj ako advokátka.

1. **Publikačná činnosť**

 Vo svojej publikačnej činnosti sa zamerala hlavne na finančné právo resp. na daňové právo. Ako autorka vydala uchádzačka spolu 11 knižných publikácií, uverejnila 47 vedeckých prác a publikácií vo vedeckých časopisoch a zborníkoch a tlačou prezentovala tiež 71 odborných a ostatných prác. Z jej významných výstupov možno spomenúť najmä Daňový poriadok: komentár vydaný vydavateľstvom C.H.Beck v roku 2015 v rozsahu 752 strán, spoluautorstvo v monografii Postavenie a hospodárenie štátnych podnikov, ktorá bola vydaná vo vydavateľstve C. H. Beck v roku 2018, spoluautorstvo v komentári Obchodný zákonník : veľký komentár vydaný v Eurokódex v roku 2016, ako aj spoluautorstvo na monografii Európske menové právo a menové právo na Slovensku vydanej vydavateľstvom Ing. Miroslav Mračko - EPOS v roku 2018. O význame týchto publikácií uchádzačky a jej publikačných výstupov svedčí aj značná citovanosť (celkom 91 zaevidovaných ohlasov) a to nielen v akademickej a vedeckej sfére, ale aj v rozhodnutiach Ústavného súdu Slovenskej republiky (Daňový poriadok : Komentár). Uchádzačka prostredníctvom svojej vedeckej a odbornej publikačnej činnosti priniesla množstvo nových poznatkov, riešení a východísk, ktoré v oblasti odbornej literatúry doposiaľ neboli hlbšie skúmané.

1. **Vedenie doktorandov**

 V rámci vedenia doktorandov uchádzačka vyškolila v III. stupni vysokoškolského štúdia (s finálnym ukončením prostredníctvom úspešného zavŕšenia obhajoby dizertačnej práce) sedem (7) doktorandov, ďalších troch (3) doktorandov dosiaľ vedie ako školiteľka.

1. **Grantové projekty**

Túto rozmanitú vedecko – pedagogickú činnosť dopĺňa aj evidovaná účasť uchádzačky na riešení problémov formulovaných v grantových projektoch

- projekt VEGA č. 1/0869/08 s názvom Transformácia technicko-organizačných princípov verejnej správy SR v kontexte európskych modelov a štandardov, zodpovedný riešiteľ od 2009: Doc. JUDr. Soňa Kubincová, PhD., roky riešenia: 2008-2010

**-**projekt VEGA č. 1/0625/09 s názvom Insolvenčné právo ako prostriedok na ochranu trhovej ekonomiky, spoluriešiteľ: Doc. JUDr. Soňa Kubincová, PhD., roky riešenia: 2009 – 2011

- projekt VEGA č. 1/0151/18 s názvom Kauzalita výberu miestnych daní a výdavkov na výkon samosprávnych funkcií v ekonomicky rozvinutých a zaostávajúcich územiach v kontexte Industry 4.0., spoluriešiteľ: Doc. JUDr. Soňa Kubincová, PhD. , roky riešenia: 2018 – 2021

- Projekt Operačného programu Technická pomoc – Príprava nových kapacít pre EŠIF 1, kód projektu: 301011P378, spoluriešiteľ a zároveň garant aktivity č. 1 – Právo európskych štrukturálnych a investičných fondov: Doc. JUDr. Soňa Kubincová, PhD. , roky riešenia: 2018 – 2019

1. **Garant alebo spolugarant študijného programu**

Uchádzačka je v súčasnosti spolugarantom pre 3.stupeň štúdia odbor obchodné a finančné právo na Právnickej fakulte UMB, spolugarantom pre habilitačné a vymenúvacie konanie odbor obchodné a finančné právo na Právnickej fakulte UMB

1. **Prednášková činnosť**

Z portfólia jej evidovanej prednáškovej činnosti možno uviesť napríklad tieto prednášky:

* v roku 2017 prednášková činnosť na Jagelonskej univerzite v Krakowe v rámci Školy práva slovenského s orientáciou na daňové právo Slovenskej republiky,
* v roku 2018 prednášková činnosť na Jagelonskej univerzite v Krakowe v rámci Školy práva slovenského s orientáciou na daňové právo Slovenskej republiky,
* prednášková činnosť na medzinárodných konferenciách s orientáciou na finančné právo a daňové právo, napr. :
* v roku 2007 prednášala na medzinárodnej konferencii Reforma verejnej správy na Slovensku organizovanej Žilinským samosprávnym krajom v spolupráci s Právnickou fakultou UMB na tému: Reforma verejnej správy – zmeny v právnych predpisoch finančného práva;
* v roku 2010 prednášala na vedeckom seminári s medzinárodnou účasťou Hospodárska politika a právo v období hospodárskej krízy organizovanej zahraničnou vysokou školou Bankovní institut, vysoká škola na tému: Protikrízové opatrenia vlády SR v pracovno-právnych, daňových príp. odvodových veciach a tvorba práva;
* v roku 2013 prednášala na odbornej konferencii Pracovné právo a sociálna legislatíva po novele Zákonníka práce organizovanej Fakultou práva Janka Jesenského v spolupráci so Slovenskou spoločnosťou pracovného práva a práva sociálneho zabezpečenia na tému: Zdaňovanie príjmov zo závislej činnosti;
* v roku 2015 prednášala na medzinárodnej vedeckej konferencii Daňové právo a jeho možnosti v predchádzaní daňovým únikom a daňovým podvodom organizovanej Právnickou fakultou UPJŠ Košice v spolupráci s Centrom informacji i organizacji Badaň Finansów publicznych i prawa podatkovego Krajów Europy Šrodkowej i Wschodniej Wydziale Prawa Uniwesystetu w Bialystoku na tému: Boj proti daňovým únikom verzus právna istota;
* v roku 2015 prednášala na medzinárodnej konferencii Dny práva 2015 – Dohled, dozor, kontrola ve veřejné finanční činnosti – organizovanej Právnickou fakultou Masarykovej Univerzity v Brne na tému: Kontrola verejných financií v SR – vybrané problémy;
* v roku 2016 prednášala na vedeckej konferencii určenej odbornej verejnosti pre EUROKÓDEX, s.r.o. na tému: Bankové zmluvy – praktická korelácia so súvisiacimi právnymi predpismi;
* v roku 2017 prednášala na medzinárodnej konferencii – 1. slovensko-české dni daňového práva s názvom Daňové úniky a vyhýbanie sa daňovým povinnostiam, organizovanej Právnickou fakultou UPJŠ Košice na tému: Poskytovanie údajov správcovi dane – teoretické a aplikačné otázky
1. **Plnenie kritérií pre konanie na vymenúvanie profesorov na UMB**

Plnenie kritérií pre konanie na vymenúvanie profesorov na UMB schválených Vedeckou radou UMB 3. 5. 2018 :

1. Pedagogická činnosť
* pedagogická činnosť na vysokej škole (roky) v rozsahu najmenej 50 % ustanoveného týždenného pracovného času - požiadavka 6, plnenie 18 rokov;
* časový interval PhD. - doc./doc. - prof. (roky) – požiadavka 3, plnenie 7 rokov;
* vedenie záverečných prác v bakalárskom a magisterskom štúdiu (počet) – požiadavka 20, plnenie 133 (DP: 82 +4, BP: 17 +30);
* zavedenie predmetu študijného programu bakalárskeho, magisterského alebo doktorandského štúdia za ostatných desať rokov - za posledných desať rokov boli zavedené predmety: Aktuálne otázky finančného práva, Klinika daňového práva, Obchodovanie na finančných trhoch, Právo európskych štrukturálnych a investičných fondov I, II;
1. Vedecká škola
* počet ukončených doktorandov v danom alebo príbuznom odbore – požiadavka 1 ukončený, 2 školení, plnenie 7 ukončených, školených 3;
1. Publikačná činnosť
* knižné publikácie – požiadavka 5, plnenie 11;
* vedecké práce a publikácie vo vedeckých časopisoch a zborníkoch – požiadavka 45, plnenie 47;
* odborné a ostatné práce –požiadavka 5, plnenie 71;

Účasť na vedeckých a odborných konferenciách

* aktívna účasť na vedeckej konferencii doma – požiadavka 6, plnenie 10;
* aktívna účasť na vedeckej a odbornej konferencii v zahraničí –požiadavka 4, plnenie 4;

Minimálne požiadavky na počty publikovaných vedeckých prác alebo výstupov kategórie A na získanie titulu profesor (podľa kritérií Akreditačnej komisie)

- vedecké práce – požiadavka 45, plnenie 50;

- z toho výstupy kategórie A podľa kritérií Akreditačnej komisie – požiadavka 3, plnenie 5;

1. Ohlasy na publikačnú činnosť – spolu : požiadavka 40, plnenie 91;
2. Účasť na riešení výskumných projektov a projektov pre prax – požiadavka 2, plnenie 4
3. Súbežné a ostatné aktivity;
* Členstvo vo vedeckých radách vysokých škôl: **1** - Právnická fakulta UMB Banská Bystrica;
* Členstvo vo vedeckých a organizačných výboroch vedeckých konferencií: **4** ( vedecký výbor: Banskobystrické dni práva 2016, Banskobystrické dni práva 2017, I. slovensko- české dni daňového práva, Hospodárska politika a právo v období hospodárskej krízy)
* Členstvo v komisiách pre udeľovanie akademických, vedeckých a vedecko-pedagogických hodností: **3** - Právnická fakulta UMB Banská Bystrica, Právnická fakulta UPJŠ Košice, Právnická fakulta UK Bratislava;
* Prednáškové pobyty v zahraničí: **2**  - Fakulta práva a administracie Jagelonskej univerzity v roku 2017 a v roku 2018;
* Oponentské posudky dizertačných a habilitačných prác: plnenie 9.

**Záver**

**Po vyhodnotení žiadosti a uvádzaných skutočností uchádzačky o vymenovanie za vysokoškolského profesora konštatujem, že uchádzačka spĺňa všetky požadované kritériá. Doc. JUDr. Soňa Kubincová, PhD. si svojim pôsobením vybudovala postavenie uznávanej odborníčky vo vednom odbore obchodné a finančné právo.**

**Uchádzačku odporúčam po úspešnom ukončení vymenúvacieho konania**

**NAVRHNÚŤ NA VYMENOVANIE ZA VYSOKOŠKOLSKÚ PROFESORKU**

**v odbore 3.4.10 Obchodné a finančné právo.**

**Sládkovičovo 27. februára 2019**